Velferðarnefnd fundaði með læknum um stöðu heilbrigðismála Guðrún Ása Björnsdóttir , formaður Félags almennra lækna , segir jákvætt að velferðarnefnd hafi kallað til sín lækna til að koma sínum skoðunum og sjónarmiðum á framfæri varðandi stöðu heilbrigðismála . „ Það er verið að leita lausna og tilgangurinn var aðallega að heyra í okkur út af ástandinu , “ segir Guðrún Ása um fundinn . Fréttablaðið / Anton Brink Þriðjudagur 14. janúar 2020 Auglýsing Velferðarnefnd kallaði til gesti á fund sinn í dag þar sem rædd var staða heilbrigðiskerfisins . Guðrún Ása Björnsdóttir , formaður Félags almennra lækna , segir að fundurinn hafi verið mjög góður og gott að leitað sé til lækna til að heyra þeirra skoðun á stöðunni . „ Það er jákvætt að velferðarnefnd hafi kallað til sín lækna héðan og þaðan og af gólfinu til þess að koma sínum skoðunum og sjónarmiðum á framfæri , “ segir Guðrún Ása í samtali við Fréttablaðið . Svandís Svavarsdóttir , heilbrigðisráðherra , gagnrýndi orðaval lækna í umræðunni um Landspítalann á fundi Læknaráðs í gær og sagði að orðræða þeirra væri skaðleg . Kallaði hún eftir því að læknar stæðu betur með sér í leit að lausnum . Helga Vala Helgadóttir , formaður velferðarnefndar Alþingis , segist í samtali við Fréttablaðið ekki skilja hvað Svandísi gekk til með orðum sínum .